52. schôdza NR SR - 3.deň - B. popoludní
Dátum: 2026-05-28
Poslanec: Petrík, Simona 
Druh vystúpenia: Vystúpenie v rozprave

Zopár kolegov z koalície. Ja, keď som sem šla dnes, teraz pred chvíľou, som sa vracala, lebo som musela ísť do jaslí po moje dieťa. Ju vyzdvihnúť, tak som rozmýšľala nad tým, že táto správa sa volá správa o pokroku, hej? Čiže správa o progrese, inými slovami, lebo progres je v podstate pokrok. Tak ja verím, že táto správa bude raz mať zmysel, keď túto krajinu bude viesť Progresívne Slovensko, pretože teraz táto správa skutočne zmysel absolútne nedáva. No a ja by som teda začala takým krátkym zhrnutím, ale ešte predtým som strašne rada, že pán minister sa objavil, že konečne je tu, lebo nevidím ho často ani v médiách, ani v reláciách obhajovať kroky vlády, kroky Ministerstva financií, takže som rada, že je tu a že sa zapája do debaty aj v rámci nového rokovacieho poriadku. Takže najskôr začnem takým fakt krátkym zhrnutím, že vlastne aký pokrok ste vy vlastne priniesli pre Slovensko a pre jeho občanov a občianky. V prvom rade ste zdvihli ľuďom DPH o 3 %. Zdvihli ste im zdravotné odvody a rapídne ste im zdvihli aj sociálne odvody. Zrušili ste, teda nezrušili ste, zaviedli ste hlúpu transakčnú daň, ktorá spolu s ďalšími krokmi dusí ekonomický rast tak, že máme rast nižší, ako je 1 %. Ušli nám stovky miliónov € na daniach Slovnaftu, ktoré odišli do Maďarska, jeho matke firme spoločnosti MOL, teda odišli Maďarom a nie Slovákom a dokonca teraz ešte, pán minister, neviem, či už ste sa rozhodli, že či idete vybalansovať ten daňový dlh Slovnaftu alebo ho idete naozaj vybrať na daniach a možno konečne urobíte prvé poriadne prorastové opatrenie. Zároveň ste neboli schopní vyčerpať ani 15 % eurofondov za päť rokov programového obdobia, z ktorého takmer tri vládnete vy. A teraz nám dokonca ešte aj hrozí, že nám ich kvôli vám pozastavia. A na korupčných škandáloch ste Slovensko pripravili o ďalšie stovky miliónov, ktoré mohli ísť občanom Slovenska. A nie, oni išli na košele z kávových zŕn, na rôzne nefunkčné hasičské autá, slejdy a podobné zábavky ministrov, najmä teda strany HLAS. A ja sa pýtam, že či sa teda nehanbíte sa tu tváriť, že robíte pre ľudí a že tu reálne prichádza nejaký pokrok. Viete, ja a so mnou milióny občanov na Slovensku by už sme skutočne chceli počuť, že čo ide vláda Roberta Fica s touto situáciou urobiť. S tou situáciou, ktorú tu už niekoľkokrát pomenovali kolegovia a kolegyne v rozprave. Ja sa k nej určite tiež vrátim minimálne cez sociálnu oblasť, lebo teda doteraz sme sa to nedozvedeli, ale ja za rovnako dôležité považujem povedať to alebo opísať to, ako sme sa sem dostali. Takže si povedzme, ako vyzerá Slovensko za vašej vlády, ako vyzerá ten progres, ten pokrok, o ktorom tu dnes máme hovoriť. Máme jedno z najvyšších daňovo-odvodových zaťažení práce. Ťažko sa tu podniká. Malé firmy to skrátka nevedia utiahnuť, zanikajú, prepúšťajú, ľudia majú poloprázdne peňaženky hneď po výplate, lebo máme jedny z najnižších čistých platov v Európskej únii. Už aj Bulhari nás postupne predbiehajú v čistých mzdách. A viete prečo? Lebo majú nižšie daňovo-odvodové zaťaženie. Pridusili ste ekonomiku takým spôsobom, že aktuálne máme ani nie 1 % hospodársky rast, pričom okolité krajiny, Poľsko a Česko napríklad, oproti nám rastú. Poľsko malo v štvrtom kvartáli v roku 2025 medziročný rast 4 %, Česko Pridusili ste ekonomiku takým spôsobom, že aktuálne máme ani nie 1 % hospodársky rast, pričom okolité krajiny, Poľsko a Česko napríklad, oproti nám rastú. Poľsko malo v štvrtom kvartáli v roku 2025 medziročný rast 4 %, Česko viac ako 2 %. U nás naopak inflácia dosahuje 4 %, kým v priemere v eurozóne je okolo 2 %. A čo to vlastne znamená ľudskou rečou, keď je veľká inflácia, tak je drahé všetko. Sú drahé potraviny, drahé služby, drahé tovary. Ľudia tým pádom viac šetria, míňajú menej. Doteraz sem neprišiel ani jeden nový veľký investor. Máme tu baterkáreň, ktorá nie a nie sa spustiť. Práve naopak, investori od nás odchádzajú do iných krajín, nielen mimo Európskej únie, ako vy strašne radi hovoríte, že sú to globálne faktory, týmto sa neustále zakrývate. Ale keď povieme, že množstvo firiem, ktoré u nás skončilo a odišli, presunuli svoje výroby do iných krajín Európskej únie, tak na to nemáte ani slovo nejakého argumentu. Napríklad Figaro po 130 rokoch, ktoré tu podnikali, ktorých nezlomila ani privatizácia, ani pandémia, ani hospodárske krízy, nič. Zlomila ich štvrtá vláda Roberta Fica a presúvajú výrobu do Českej republiky, tuto vedľa. Ecco v Turci, v Martine, časť výroby presunuli do Portugalska. To je tiež člen Európskej únie. Samsung, ktorý len nedávno skončil v Galante, 20 % výroby presunul do Maďarska. Tuto opäť našim susedom. Prečo? Lebo Maďarsko má skrátka nižšie firemné dane. Takže to sú všetko firmy, to sú investori, ktorí sa odvracajú od nás, odchádzajú do iných krajín, berú sa preč zo Slovenska, pretože v iných krajinách majú lepšie podmienky. A tí, čo tu ešte ostávajú, sa už veľmi hlasno vyjadrujú, že za takýchto podmienok by už na Slovensku neinvestovali. Teraz na margo udržateľnosti. Rada pre rozpočtovú zodpovednosť nás dala do pásma vysokého rizika, kde jasne pomenovala fakty, ktoré nepustia. A síce hrubý dlh je stále vyšší, ako bol počas covidu. Ako je to možné? Covid, to bola kritická situácia. A my tu máme teraz historicky najvyšší dlh na úrovni 61,4 % HDP napriek tomu, že ste miliardy vytiahli od ľudí, aby ste nás dostali aspoň na udržateľnú úroveň, a výsledok sa skrátka nedostavil po tých troch kolách konsolidácie. Všetko to bolo zbytočné. Nepodarilo sa vám to a aj tak budete krajinu odovzdávať s obrovským dlhom aj deficitom. Skrátka po vás potopa. Sami ste rezignovali na plán stabilizovať verejný dlh. Nechávate to skrátka na tých, ktorí prídu po vás. Namiesto plánovaného deficitu 3,5 %, ako tuto aj kolegyňa spomínala, dokonca ste hovorili o 3 % na volebný rok 2027. Tak ste si to nakoniec upravili na 4,2 % a ja mám pocit, alebo predpokladám, že krajinu budete odovzdávať niekde medzi 5 až 6 % deficitu. Napriek trom kolám konsolidácie nám stále narastá suma, ktorú platíme za splácanie úrokov. A to je dôsledok toho, že nám svetové agentúry znižujú každoročne ratingy. Naposledy to bola agentúra Standard & Poor’s. Nehovoriac o obrovskom prúseri, už ani neviem, ako to mám slušnejšie nazvať, v Poľnohospodárskej platobnej agentúre, kedy nám teraz hrozí vlastne pozastavenie akreditácie PPA-čky kvôli obavám z porušovania pravidiel pri správe európskych agrodotácií. Toto môže a bude mať vážne dôsledky pre slovenských farmárov. Slovenskí farmári, to je tiež súčasť ekonomiky Slovenska. Títo farmári nedostanú potrebnú prisľúbenú finančnú podporu. A ohrozia sa aj ich budúce dotácie. Nedávny prieskum úradu komisára pre deti povedal, že 75 % mladých ľudí vo veku 16 až 17 rokov zvažuje odchod zo Slovenska. Za minulý rok bolo zrušených viac ako 60 000 živností, najviac za posledných päť rokov. A to nehovorím o situácii 8. mája, ktorú ste, ja neviem, pán minister, ja budem strašne rada, keď mi aspoň vy možno poviete, pretože ja o tejto téme hovorím veľa s pánom ministrom Tomášom, ktorý neustále tému 8. mája prehadzuje na vaše plecia a vy si to tu pinkáte ako takú pingpongovú loptičku, že kto teda za to môže, že 8. mája bol jeden chaos na Slovensku. Ľudia nevedeli, či budú mať nútenú dovolenku, alebo či sa im tá dovolenka, ktorú im nakoniec ich zamestnávatelia nútene dali, nezapočíta, budú mať náhradné voľno. Školy, mnoho škôl, dávali riaditeľské voľno, nemocnice si nechávali iba nevyhnutný počet svojich zamestnancov v tento deň, ostatných poslali byť doma. Tým pádom množstvo plánovaných zákrokov na tento deň sa odsunulo na dobu inú, neurčitú. A ja sa teda pýtam, prečo ste nemohli nejakým spôsobom opraviť túto situáciu ešte predtým, ako sa to takto negatívne dotklo státisícov ľudí. Pretože aj štátne inštitúcie, ako je napríklad Národná rada, tu tiež veľmi zvažovali, ktorých zamestnancov nechajú pracovať. Pretože bol akurát deadline na podávanie návrhov zákonov a ktorých nechajú doma. Rodičia v zúfalstve nevedeli, čo, boli v strese, keďže niektoré školy zatvorili, nevedeli, kde nechajú svoje deti, pretože oni museli ísť do práce. A tie deti nemali s kým nechať. Tak ste prišli s perfektnou ideou, že budú môcť čerpať v tento deň OČR-ku. To znamená, že oni na tom prišli na svojej mzde, pretože sa prepláca iba 55 % ich dennej mzdy. A zároveň OČR-ku vypláca Sociálna poisťovňa. To je tá poisťovňa, ktorá je už teraz v trojmiliardovom dlhu voči štátnemu rozpočtu. A tým pádom vyplácaním OČR-iek sa dostáva do ďalších mínusových čísel. A ja sa teda pýtam, ako ste to napríklad vyriešili vy? Lebo ja som posielala infožiadosť aj na Ministerstvo financií, aj na Ministerstvo práce, že ako ste sa vysporiadali s 8. májom vy ako štátna inštitúcia, že teda koľko ľudí ste nechali pracovať na tých 100 % príplatkoch a koľko ľudí ste nechali doma. Doteraz mi odpoveď neprišla. Takže ja sa pýtam, to naozaj bolo také náročné otvoriť na minulej schôdzi, tá minulá schôdza trvala, ja neviem, skoro mesiac, otvoriť zákon o štátnych sviatkoch, alebo ja si myslím, že to mohlo byť kľudne aj v Zákonníku práce nejakým spôsobom zapracované, kde sa mohla určiť tá konkrétna nejaká terminológia, že tento deň sa tým pádom nepočíta za sviatok a ľudia nebudú dostávať 100 % príplatky, alebo už akokoľvek. Ale skrátka jediné, čo som ja počula, teda od vás som nepočula nič. Od pána ministra Tomáša: „Ja s tým nič nemám, to všetko minister financií.“ A dokonca pán minister sa istých pár dní vyjadroval, že to bolo vlastne plánované, že to bolo plánované a že vy vlastne sa tešíte, ako ľudia dostanú viac peňazí. Veď v poriadku, ale akí ľudia dostali viac peňazí, keď také množstvo z nich nakoniec zostalo doma na dovolenkách? Lebo si to tie firmy a tie inštitúcie skrátka nevedeli dovoliť im zaplatiť tie 100 % príplatky. To je celý point. Tu nejde o to, že ľuďom niekto nechce dať viac na mzdách. Proste spôsobili ste obrovský chaos s 8. májom. Neopravili ste ho legislatívne a ja sa pýtam, či sa to chystáte spraviť aspoň na toho 15. septembra, alebo sa dožijeme presne toho istého, že si tu budete nad tým jeden nad druhým umývať ruky a na záver poviete, že ako sa vlastne tešíte, že ako ľuďom dobre bolo, ako si oni privyrobili, hej? A pritom tí ľudia iba pindali, lebo proste nevedeli, či ostanú doma alebo neostanú doma a boli z toho úplne právom rozhorčení, takže ja budem veľmi rada, keď na toho 15. septembra toto legislatívne opravíte. Poďme na prorastové opatrenia. Pretože tie majú byť tiež súčasťou pokroku, ak som to správne pochopila, lebo toto je správa o pokroku, tak by som očakávala, že súčasťou správy o pokroku budú aj nejaké opatrenia, ktoré spôsobia, že tí ľudia na Slovensku budú vidieť, že kráčame niekam vpred, hej? V prvom rade my doteraz nevieme, aké prorastové opatrenia nám vlastne idete priniesť. Každý týždeň hovoríte, že budúci týždeň sa ich dozvieme. Každý týždeň to počúvam. Žijeme dobu Kamenickú už, no koľko je to? Vyše 200 dní. Dobu Kamenickú žijeme skutočne už vyše 200 dní, pretože to bolo možno aj štyri mesiace dozadu, čo premiér ohlásil v hlinikárni Slovalco, že príde vláda s prorastovými opatreniami. Stále nič. Ja osobne si myslím, že to je vyslovene škandál. Jediné, čo občan, keď ide unavený večer z práce a zapne si televízor, vidí, je, že s vážnou tvárou hovoríte, že prorastovým opatrením bude napríklad zrušenie povinnosti vyvesiť na prevádzke oznámenie o evidencii tržieb. Hej? To je taký plagátik, čo každá firma musí mať teraz vyvesený a že toto je prorastové opatrenie, neviem, asi antibyrokratické, predpokladám, hej, že teda už to nebudú musieť vyvesovať, takú tú informáciu o evidencii tržieb. Ale napríklad také prorastové opatrenia, ako je predvyplnené daňové priznanie, ktoré by pomohlo státisícom malých, stredných, akýchkoľvek podnikateľov, ktorí musia vyplňovať daňové priznanie, tak to vám nenapadlo v rámci prorastových opatrení. Predvyplnené daňové priznanie nie. Vy idete rušiť papier o evidencii tržieb. A už nehovoriac ani o úsmevnej vete pani Sitovej Sakovej, ktorá povedala, že prorastovým opatrením bude skrátenie obednej pauzy z 30 minút na 15 minút. Tak to ste snáď hádam ani nemysleli vážne. Neviem, či to mal byť nejaký zlý vtip, ale nakoniec pán minister mi to v nedeľnej relácii vyvrátil, že vraj toto sa nakoniec diať nebude. No chvalabohu, až na to, že to povedala ministerka tej istej strany, ktorej to minister práce z tej istej strany HLAS nakoniec vyvrátil. Ale teraz vážne. Vy nie že meškáte 4 mesiace. Vy meškáte 3 roky. Povedzte mi, čo je toto za vládu, ktorá sa snaží riešiť prorastové opatrenia v treťom roku svojho vládnutia. Povedzte mi naozaj. Keď ste potrebovali si schváliť nový Trestný zákon, aby ste mohli dovoliť obžalovanému Tiborovi Gašparovi uniknúť spravodlivosti alebo zrušiť kajúcnikov, tak to ste urobili ako prvé a ešte nehovoriac aj o znížení percenta odvodu do druhého piliera. To ste urobili, ja neviem, štyri mesiace po tom, ako ste si sadli za vládne stoličky, ste znížili odvod do druhého piliera, tým ste opäť ohrozili peniaze sporiteľov v druhom pilieri. Ale to ste dokázali urobiť za moment. Ale keďže ste vedeli, že bude problém s verejnými financiami, vy ste to vedeli už dopredu. Vy ste to vedeli už, keď ste robili svoje programové vyhlásenie vlády a keď ste si tam písali tie plošné 13. dôchodky, už vtedy ste vedeli, že bude problém s verejnými financiami. A napriek tomu vám trvalo 3 roky, aby ste prišli vôbec s niečím, teda zatiaľ to len deklarujete, ani na tom ste ešte neboli schopní sa dohodnúť. Ja sa teda ale ani vôbec nečudujem, pretože všetky Ficove vlády v ekonomickej oblasti boli úplne impotentné. Takže čakať od tejto vlády prorastové opatrenia, to je asi také ako veriť, že demolačná čata postaví dom. Transakčná daň – najväčšia hlúposť, ktorú táto vláda urobila. Všetci sme vám to tu hovorili, všetci. Vy ste to veľmi obhajovali, pán minister. A teraz to je vaše prorastové opatrenie. Vy sa idete chváliť, že zrušíte niečo, čo ste sami zaviedli. Paráda, čiže to je také, že pokus – omyl, hej? Tak ja neviem, ako to nazvať. To je úplné babráctvo. Ja možno ešte by som sa dotkla výberu daní. Pretože to je veľká téma. Vy sa často pýtate, čo by sme robili my, hej, že my to akože veľa kritizujeme a že nevieme povedať, čo by sme robili my. A pritom my vám to stále hovoríme, len vám vyhovuje argumentovať tým, že my to vlastne nevieme. Ale keby ste nás len počúvali a možno keby ste sa inšpirovali, tak možno niečo z toho, ale to by ste samozrejme museli prestať kradnúť, hej? Takže to je náročné robiť aj jedno, aj druhé. Takže: zníženie daňovo-odvodového zaťaženia, prosím vás. Toto je prorastové opatrenie. Čakám, kedy príde. Ja verím, že aspoň jedno z týchto prorastových opatrení, ktoré predstavíte, sa bude týkať aspoň z časti zníženia daňovo-odvodového zaťaženia. Pretože to by prinieslo viac disponibilného príjmu pre ľudí, viac peňazí na míňanie, viac zákazníkov pre firmy. Skrátka logicky, tá ekonomika by dostala úplne iný nádych. Týkať aspoň z časti zníženia daňovo-odvodového zaťaženia. Pretože to by prinieslo z viac disponibilného príjmu pre ľudí viac peňazí na míňanie, viac zákazníkov pre firmy. Skrátka logicky tá ekonomika by dostala úplne iný nádych. Lenže samozrejme každé percento zníženia daní alebo odvodov stojí štát nejaké peniaze a nie sú to malé peniaze a tie treba niekde nájsť. A ja verím, že pán minister Kamenický bude so mnou súhlasiť, že tie peniaze treba nájsť napríklad lepším výberom daní. A ja sa pýtam, ako vy ste vyberali dane? O 3 % ste zvýšili HDP. Pardon, DPH. O 3 % ste zvýšili DPH a vybrali ste oproti roku 2023 o 1,2 miliardy € menej. Ako sa vám, prosím vás, toto podarilo? Vybrať o 1,2 miliardy menej oproti roku 2023. Keby ste toto poriadne vybrali, už máte jeden balík, ktorý môžete použiť pre ľudí. Nie. Vy zvýšite DPH a neviete ju vybrať. Ďalších zhruba 400 miliónov € prišlo, prišlo o nich Slovensko na daňových odpustkoch pre Slovnaft. Už sme sa tu o tom bavili, napriek tej bájnej, lacnej ruskej rope máme stále vysoké ceny pohonných hmôt. A išli kam? Išli do Maďarska a nie našim občanom. A potom šetrenie na sebe. Minimálne 500 miliónov € sa dá ušetriť na chode štátu, ale to by ste museli porušiť všetky tie nevýhodné zmluvy pre konzultačky a rôzne právnické firmy pre rôznych susedov vašich ministrov a štátnych tajomníkov, rôznych dohodárov na ministerstvách, kto, kde, ani nikto netuší, že či vôbec tí ľudia na tých dohodách niečo robia a ak áno, tak čo? Ja vám prečítam aspoň pár opatrení, ktoré máme my ako Progresívne Slovensko pre podnikateľov, ako vieme naštartovať ekonomický rast a ako by sme sa potom mohli baviť skutočne o pokroku. Napríklad zrušenie transakčnej dane. Máme ho tu teraz na tejto schôdzi, máme predložený zákon od kolegu Trubana o zrušení transakčnej dane. Vy ste sa k tomu nevedeli dostať doteraz. My to máme predložené. Máme celý program na zníženie byrokratickej záťaže podnikateľov. Volá sa Byrokrat. Predstavte si, Byrokrat. Hej, chápeme? Hej, je Byrokrat. Napríklad predvyplnené daňové priznanie. Ja neviem, dookola vám to opakujeme, mohli by ste sa inšpirovať. Ďalším riešením alebo opatrením je možnosť podnikať od 16 rokov. Ďalším riešením je superjednoduchý formát mikropodnikania, bez potreby viesť si vlastné účtovníctvo a len s paušálnym trojpercentným zdanením pri obrate do 6600 € ročne. Čiže mikropodnikanie pre tých najmenších podnikateľov, čo najviac im uľahčí to, aby mohli skúsiť začať podnikať a realizovať sa. A potom množstvo ďalších menších opatrení, ako je rýchlejšie odpisovanie investícií alebo možnosť rozhodnúť sa, či bude podnikateľ platiť preddavky a mnoho, mnoho iných. Ďalší veľký priestor, kde hľadať peniaze, je lepšie čerpanie eurofondov, vážení páni. Super, že ma aspoň dvaja počúvate. Aktuálne, ešte raz zopakujem, máme vyčerpaných 15 % eurofondov. Prosím vás, máme dva roky do konca programovacieho obdobia a máme vyčerpaných 15 % eurofondov. Eurofondy predstavujú 80 % verejných investícií. Bez nich by sme nemali nič. Nemali by sme zrekonštruované cesty, mosty, ktorých je ešte strašne veľa, ktoré treba zrekonštruovať, škôlky, domy kultúry, kiná, rôzne parky, ihriská, skrátka domovy pre seniorov, ktorých je zúfalý nedostatok, to všetko ide z európskych peňazí a my sme z nich vyčerpali 15 % za päť rokov, z toho takmer tri vládnete vy. Takže ešte mi tu budete hovoriť o tom, ako čerpala minula vláda. A nehovoriac o tom, že táto vláda eurofondy ešte aj ohrozuje tým, že Európska komisia nám ich zmrazí, lebo sa skrátka snaží chrániť svojich skorumpovaných ľudí pred basou. Haciendy. Ľudia nám píšu, že málo hovoríme o tých haciendách. Tak ja neviem, tak ja idem asi venovať teraz päť minút haciendám, lebo neviem, či ľudia vôbec vedia, čo to haciendy sú, hej? Že to sú tie veľké penzióny alebo hotely, ktoré si tu nastavovali ľudia blízki tejto vláde za peniaze z PPA, teda z Pôdohospodárskej platobnej agentúry, cez agrodotácie, cez rozvoj turizmu, môj, aby skrátka postavili niečo, čo bude slúžiť turizmu, ľuďom, ktorí tam budú chodiť, budú sa pozerať na krásy Slovenska, ktorých máme neúrekom. Takúto jednu haciendu máme, predstavte si, aj u nás na Liptove, v Liptovskom Mlyne. A táto hacienda slúži iba jednému podnikateľovi, hej, pre jeho osobný pokrok. Nie pre pokrok tejto krajiny. Ona slúži pre osobný pokrok toho pána podnikateľa. Ja som tam v lete bola, bola som zisťovala dokonca na obecnom úrade, či vôbec tento penzión, volá sa penzión Hubertka, či tento penzión vôbec slúžil ľuďom. Od roku 2023 majú pozastavenú činnosť. Ľudia tam vidia, pýtala som sa okoloidúcich ľudí, ktorí mi sami veľmi radi porozprávali, že tam vidia iba jeho synov, ako si tam robia žúrky, a jeho psov a podobne. Tento pán podnikateľ si ale na PPA granty postavil aj poľovnícku chatu, potom taký rybníček na lovenie rýb a predstavte si, že vypýtal si peniaze na taký veľký sklad, v ktorom mal skladovať ovocie a viete, čo je z neho nakoniec? Ľadová plocha pre jeho syna, pretože jeho syn je hokejista, ako veľa ľudí v Liptovskom Mikuláši, hej, a okolí. Takže jeho syn je hokejista, takže celý ten sklad je vlastne ľadová plocha na trénovanie pre jeho syna a jeho kamarátov. Čiže to sú tie haciendy a to je to, čo tých europoslancov takto im to zdvihlo obočie a preto sem prišli a preto zisťovali, čo sa stalo s európskymi prostriedkami, ktoré mali slúžiť všetkým a slúžia len nejakým ľuďom. No a čo sa týka ešte možno sociálneho štandardu na záver. Je pravdou, že počet ľudí ohrozených chudobou posledný rok klesol. Klesol o 85 000 ľudí, aby sme boli féroví a aby sme nezavádzali. Lenže pravdou je, že klesol po štyroch rokoch kontinuálneho rastu. Takže my tu máme takmer milión ľudí ohrozených chudobou. A zároveň nepriaznivý posun nastal pri viacdetných rodinách a jednorodičovských domácnostiach. Pri deťoch s jedným rodičom je to až 45 % ľudí, ktorí sú ohrození chudobou. Čo ste, prosím vás, urobili pre rodiny s deťmi? Pán minister práce prišiel s krásnym projektom o jednorodičoch. Nebol ani schopný do legislatívy vniesť definíciu jednorodiča, čo by podstatne uľahčilo prijímanie zákonov, ktoré by boli presne určené a mierené na jednorodičovské domácnosti. Toto schopný nebol urobiť, ale čo bol schopný urobiť, urobil alebo otvoril projekt za 46 miliónov € tzv. poradne komplexnej pomoci, ktoré sú všade tam, kde sú aj úrady práce. Zamestnal tam ľudí, ktorí by aj možno chceli niečo robiť, ale nemajú čo, pretože nemajú klientov. Takže ak chceme pomáhať jednorodičovským rodinám, tak buď prinesiem nejaké systémové opatrenia alebo urobím dobrú propagáciu takémuto projektu. Alebo miniem tie peniaze skrátka inak. Ešte by som sa rada dotkla nezamestnanosti, pretože to je tiež veľká téma, ktorou sa oháňa koalícia a hovorí, že zavádzame a že my sa vlastne tešíme alebo chceli by sme, aby nezamestnanosť rástla, aby sme mohli naložiť koalícii. Vôbec to tak nie je. V prvom rade poviem, že nezamestnanosť medziročne vzrástla. To je fakt. Ona nám krátkodobo teraz klesla, aj to je pravda, pretože prichádzajú sezónne práce a počas sezónnych prác tá nezamestnanosť ešte krátkodobo klesne. Takže v poriadku, ale ona v skutočnosti medziročne vzrástla. Keď si porovnáme marec 2025, tam bola nezamestnanosť na úrovni 5,82 %. V marci 2026 to bolo už na 6 %. A teraz ja by som bola veľmi rada, aby sme to videli v kontexte, v kontexte vôbec výkonu a kondície krajiny. Máme najnižší rast v regióne. Investori neprichádzajú, naopak odchádzajú. Počet malých firiem a živností klesá. Slovensko má najvyššie daňové a odvodové zaťaženie a najvyššie náklady práce spomedzi okolitých krajín a pomaly každý druhý týždeň tu zamestnávatelia ohlasujú hromadné prepúšťanie. Naposledy Decodom, nábytkárska sieť, ktorá ide do reštrukturalizácie a tá zamestnávala okolo 1000 ľudí. Doteraz som nepočula od vlády ani slovo o tom, či ide nejakým spôsobom riešiť situáciu v Decodome. A jediným dôvodom, prečo sa toto všetko neprejavilo ešte na nezamestnanosti, je, že ešte rýchlejšie ako firmy od nás odchádzajú ľudia v produktívnom veku. To je pravda. Buď idú za štúdiom alebo za lepšími pracovnými podmienkami do zahraničia. Minulý rok sa podľa Štatistického úradu vysťahoval najvyšší počet ľudí zo Slovenska za posledných 20 rokov. Skrátka odišli tí ľudia. A ďalším faktorom, prečo tá nezamestnanosť je ešte stále nízka, je, že stále viac a viac ľudí odchádza do dôchodku. Tým pádom logicky demografia hovorí jasnou rečou, bude sa to diať stále viac a viac a menej a menej ľudí v produktívnom veku bude pracovať. Čiže toto sú tie dôvody, prečo máme stále nízku nezamestnanosť. Pretože veľa mladých ľudí šikovných odchádza do zahraničia, takže tým pádom menej pracuje na Slovensku a čoraz viac ľudí odchádza do dôchodku. A týmto sa snáď nebudeme chváliť. Ja by som sa skôr pozrela na to, že by ste sa mali prestať falošne utešovať a hlavne klamať ľudí o tom, ako nám je tu sveta žiť. Ale mala by vám začať blikať kontrolka. Skrátka zodpovedným ministrom by mala blikať kontrolka, prečo má Ústredie práce už za prvý štvrťrok tohto roku nahlásených 25 hromadných prepúšťaní a za máj je to len ďalších päť. A prečo tu máme 3100 ohrozených pracovných miest len za prvý štvrťrok roku 2026? Prečo sa nám oblúkom vyhýbajú noví investori a každý týždeň počujeme o nejakej firme, ktorá zatvára alebo odchádza niekam k susedom? Takže toto sú všetko fakty, čísla, ktoré sa vám tu snažíme už niekoľko hodín predstaviť. Ja by som, pán minister, bola strašne rada, keby ste aspoň na niečo z tohto reagovali a povedali nám úprimne, kde vy vlastne vidíte ten pokrok, ten progres krajiny za tento posledný rok alebo možno aj za tie ďalšie roky, odkedy sedíte na vládnych stoličkách, pretože ja skutočne ten progres nevidím, vidím len nešťastných ľudí. Mne nonstop píšu ľudia, ktorí majú malé prevádzky. Nevedia to udržať, rušia ich. Tým pádom prichádzame o ďalšie pracovné miesta. Vy sa chválite tým, že máme 130 000 voľných pracovných miest, ale v skutočnosti tie ženy napríklad v preddôchodkovom veku, ktoré prišli o prácu napríklad v Turci, tie si tú prácu v tom Turci už nenájdu a ony už do ďalšieho okresu cestovať nebudú. Takže kde sú tie opatrenia, kde je tá naozajstná sociálna demokracia, ktorou sa tak pýtate? Budem veľmi rada, pán minister, keď mi aspoň na pár z týchto otázok odpoviete. Ďakujem pekne. Pani poslankyňa.